'Groen kar' máák seun se skoolafskeid | News24
'Groen kar' máák seun se skoolafskeid
=Anwar Jordaan van Reservoir Hills by die "apple candy" groen Mazda RX7 van Louis Swanepoel waarmee hy na sy skoolafskeid geneem is. Fotos:HEILIE COMBRINCK
'n Plat, kragtige, helder-appelgroen vuurwa het 'n skoolverlater heel aand met 'n breë glimlag laat sit by sy skool se afskeidsfunksie.
Dié breë glimlag se aanloop het begin toe Awan Jordaan vir Frans Swanepoel in Despatch Superspar voorgekeer het en gevra het of hy nie 'n mooi kar het om sy broer, Anwar Jordaan, na sy skool se afskeid te neem nie.
"Ek't gesê hy moet my net kans gee. Daar is 'n klomp ouens hier op Despatch wat baie mooi karre het. Maar ek moet eers by hulle gaan hoor of hulle sy broer se dag kan maak!" sê Frans Swanepoel, wat bekend is vir sy humanitêre werk op Despatch.
Anwar is 18-jaar oud en sy skooljare by Sunshine Special School het nou tot 'n einde gekom. Beide sy ouers is 'n paar jaar gelede oorlede en hy woon om die beurt by sy ouer broer en susters.
Frans het die groenlig by Louis Swanepoel, ook 'n Despatcher, gekry het om sy Mazda RX7 FD3S te gebruik.
"Ek't Awan se been getrek en hom laat weet ek het 'n Caddy gekry. Hy het lank weggebly en toe kom sê hy 'daai een is cool, maar is daar nie 'n ander kar nie'. Toe wys ek vir hom die groen Mazda RX7 en al wat hy gesê het was joh, joh, joh, eh-eh ... great stuff!
"Kyk, ek het lanklaas so 'n netjiese kar gesien. Ek dink hy het iets soos 12 lae verf op hom en die waarde is 'n miljoen en 'n half rand. Die klanksisteem is iets verskrikliks! Dit is regtig 'n hoendervleis-kry mooi kar," sê Frans.
Louis Swanepoel sê hy het twee-jaar-en-agt-maande aan dié 1995 Mazda RX7 FD3s met sy twin rotor en twin turbo gewerk. Hy is bekend in motorfietskringe vir sy uitstekende spuitverfkuns.
Juan Swanepoel het Anwar in Reservoir Hills gaan opgelaai ten aanskoue van 'n skare mense. Die oomblik toe Anwar by die huis uitstap, op 'n rooi tapyt, en die groen Mazda RX7 sien, was die jongman se glimlag te breed vir sy gesig.
"Anwar is baie spesiaal vir ons en daarom het ons besluit om sy skoolafskeid 'n groot ding te maak. Ek is eintlik baie hartseer, maar ek weet my ma kyk van bo af en sy is baie trots op wat ons vir haar kind gedoen het," het Awan gesê.
Die Jordaan-familie sê graag dankie aan die Swanepoels asook aan hulle familie, vriende en bure vir elkeen se aandeel in Anwar se onvergeetlike skoolafskeid.